**J E G Y Z Ő K Ö N Y V**

**Készült:** Ivád Községi Önkormányzat Képviselő Testület 2016. szeptember 27-én. (kedden) du.15.00 órakor megtartott nyílt ülésen.

**Jelen vannak:** Valyon László FIDESZ-KDNP polgármester

Ábelovszki Csaba alpolgármester

Tar Zoltán képviselő

Pétervári István képviselő

Gulyás Benedek képviselő

**Meghívottak:** Dr. Varga Attila jegyző

Dr. Kerekes Tibor aljegyző

Szalai Katalin jkv.

**Valyon László FIDESZ-KDNP polgármester**

Köszönti az ülés résztvevőit, megállapítja az ülés határozatképességét. Az ülést megnyitja. Javasolja a meghívón feltüntetett napirendi pontokat sorrendben tárgyalják meg. A képviselők ezt a javaslatot egyhangúan elfogadták.

**NAPIRENDI PONTOK**

**1. Napirendi pont: Az ivádi Óvoda óvodapedagógusi állásra érkezett pályázatok elbírálása**

**2. Napirendi pont: Csatlakozási konstrukció az önkormányzati ASP rendszer országos kiterjesztéséhez című, KÖFOP-1.2.1-VEKOP-16 kódszámú pályázat benyújtásának megtárgyalása**

**3. napirendi pont: Kérdések, interpellációk**

**Napirendi pontok tárgyalása**

**1. napirendi pont:**

**Az ivádi Óvoda óvodapedagógusi állásra érkezett pályázatok elbírálása**

**Valyon László** **FIDESZ-KDNP polgármester**

Igazából az elmúlt testületi ülésen már felvetődött ez a dolog, hogy óvodapedagógus sajnos nem nagyon van. Létszám hiány van országosan. A kormányhivatallal egyeztetve egy pedagógus asszisztens állást tudunk betöltetni. Sztollár Zsoltné alsó tagozatos tanítónő, aki beiratkozott óvodapedagógusi szakra Jászberénybe. Ő adta be csak a pályázatát az állásra. Kerestem óvónőt, telefonálgattam, személyesen is beszéltem még nyugdíjas óvónőkkel is, de nem vállalta senki. Az a baj, hogy határozott idejű szerződés lenne a kismama helyére, a másik, meg hogy a bejárás nem mindenhonnan megoldott. Hárman is mondták, hogy ha nem határozott szerződés volna, eljönnének.

**Dr. Varga Attila jegyző**

Csak annyit tennék hozzá, hogy határozott időre ki lehet nevezni olyan óvónőt, akinek jelenleg nincs meg a végzettsége, de a végzettségének megszerzése folyamatban van.

Ezért írtam 2 év határidőt, mivel a GYED-en lévő óvónő visszajön, akkor lejár a szerződés. Itt a vezető óvónő megy el GYES-re. Almádi Gyulánénak a másik óvónőnek megvan a vezető óvónői végzettsége, ő 1 éves időtartamra ki lesz nevezve vezetőnek, és a helyére lépne óvónőként a Sztollár Zsoltné.

Volt egy időtartam, amíg Marika egyedül vitte az óvodát, arra az időre túlmunkájára díjazás jár.

A környéken lévő óvodák nagy részében keresnek óvónőt és nincs. Ráadásul a bejárást is számolni kell, sokan nem tudnak bejárni vagy messzebbről tudnának.

**Valyon László** **FIDESZ-KDNP polgármester**

Kérem, hogy aki elfogadja ezt a jelentkezést, az kézfelnyújtással szavazzon

A jelenlévő képviselők mindegyike elfogadta Sztolár Zsoltné pályázatát, és Almádi Gyuláné .

**Ivád Község Önkormányzat Képviselőtestületének 25/2016. (IX.27.) határozata**

Ivád Község Önkormányzat Képviselőtestülete az ivádi Óvoda (3248 Ivád, Kossuth út 1.) intézményébe 2016. október 1-től Sztolár Zsoltné 3256 Kisfüzes, Dózsa Gy. út 4. szám alatti lakost alkalmazza óvodapedagógusként. A közalkalmazotti jogviszony 2018. szeptember 30-ig határozott időre szól. Besorolás a közalkalmazottak jogállásáról szóló 1992. évi XXXIII. törvény alapján történik.

Határidő: értelem szerint

Felelős: Valyon László polgármester,

Almádi Gyuláné mb. intézményvezető

**Ivád Község Önkormányzat Képviselőtestületének 26/2016. (IX.27.) határozata**

Ivád Község Önkormányzat Képviselőtestülete 2016. október 1-től megbízza az az ivádi Óvoda (3248 Ivád, Kossuth út 1.) intézmény vezetői teendőinek ellátásával Almádi Gyuláné - intézményben dolgozó óvodapedagógust, - 3256 Kisfüzes, Dózsa Gy. út 5. szám alatti lakost. Az intézményvezetői megbízás 2017. szeptember 30-ig határozott időre szól. A vezetői pótlék mértéke a pedagógusok előmeneteli rendszeréről és a közalkalmazottak jogállásáról szóló 1992. évi XXXIII. törvény köznevelési intézményekben történő végrehajtásáról szóló Korm. rendelet alapján kerül megállapításra.

Határidő: értelem szerint

Felelős: Valyon László polgármester,

Almádi Gyuláné mb. intézményvezető

**Valyon László** **FIDESZ-KDNP polgármester**

Térjünk át a következő napirendi pontra az ASP rendszer pályázat benyújtására.

Megkérem a jegyző urat, hogy tájékoztassa a jelenlévőket.

**2. napirendi pont**

**Csatlakozási konstrukció az önkormányzati ASP rendszer országos kiterjesztéséhez című, KÖFOP-1.2.1-VEKOP-16 kódszámú pályázat benyújtásának megtárgyalása**

**Dr. Varga Attila jegyző**

Minden önkormányzatnak csatlakoznia kell ehhez a rendszerhez. Ez annyit jelent, hogy egy központi elektronikus rendszert hoznak létre. Elsőnek a pénzügy és adó csatlakozik. Kötelezően kell csatlakozni 2017. január 01-től. A rendszerhez való csatlakozást egy pályázattal segítik. Eszközökre lehet pályázni, illetve a belső hálózat kiépítésre. Megfelelő internetes hálózati rendszer kell majd hozzá. Az optikai kábel kiépítése folyamatban van, mert a rendszer működésének ez lenne az első lépése.

Ez a pályázat lenne rá és itt Pétervására Város polgármesterét kellene felhatalmazni a pályázat benyújtására. Az eszközöket is megnézzük, melyik lesz a legjobb.

**Abelovszki Csaba alpolgármester**

Hol vannak azok a számítógépek, amik itt voltak az e-magyarország pontra kiadva?

**Valyon László** **FIDESZ-KDNP polgármester**

Megvannak, de azok már elavultak, le kellett selejtezni őket. A könyvtárban vannak új számítógépek, azokat lehet használni napközben és a könyvtári nyitvatartási időben. Ott van internet is.

**Gulyás Benedek képviselő**

Jó lenne, ha későbbi órákban vagy a hétvégén is lehetne internetezni.

**Valyon László** **FIDESZ-KDNP polgármester**

Akkor, aki ezzel a pályázattal egyetért, azt kérem kézfelnyújtással szavazzon.

A jelenlévő képviselők mindegyike megszavazta a pályázat benyújtását.

**Ivád Község Önkormányzat Képviselőtestületének 27/2016. (IX.27.) határozata**

1. Ivád Község Önkormányzatának Képviselőtestülete (a továbbiakban: Képviselőtestület) annak érdekében, hogy az önkormányzat – a Magyarország helyi önkormányzatairól szóló 2011. évi CLXXXIX. törvény 114. §-ában, illetve az önkormányzati ASP rendszerről szóló 257/2016. (VIII.31.) Korm. rendeletben meghatározottak szerint – az önkormányzati ASP rendszerhez történő csatlakozási kötelezettségének eleget tehessen, felhatalmazza Pétervására Város Önkormányzat, mint a Pétervásárai Közös Önkormányzati Hivatal (a továbbiakban: Hivatal) székhelye szerinti önkormányzat polgármesterét, hogy a Hivatalt alkotó önkormányzatok nevében, a KÖFOP-1.2.1-VEKOP-16- azonosító jelű „Csatlakoztatási konstrukció az önkormányzati ASP rendszer országos kiterjesztéséhez” című felhívás alapján a támogatási jogviszony létrejötte esetén a kedvezményezetti kötelezettségeket és jogokat gyakorolja Ivád Község Önkormányzata, mint a Hivatal tagja nevében és javára.

2. A Képviselőtestület támogatja a pályázat benyújtását a KÖFOP-1.2.1-VEKOP-16 kódszámú pályázati kiírás alapján, maximum 7.000.000,- Ft összegű, 100% vissza nem térítendő mértékű támogatásra történő igény benyújtását. A pályázat megvalósítása önkormányzati önerőt nem igényel.

Határidő: azonnal

Felelős: Valyon László polgármester

**Valyon László** **FIDESZ-KDNP polgármester**

Térjünk át a harmadik napirendi pontra az egyebekre.

**3. napirendi pont**

kérdések, interpellációk

**Valyon László** **FIDESZ-KDNP polgármester**

Az előző testületi üléseken is tájékoztattam a testületet, hogy a savanyító üzem üzemeltetéséhez és a közfoglalkoztatottak bérére több esetben adtunk be pályázatot márciustól folyamatosan. Volt, amire választ sem kaptunk. Hoffmann Imre helyettes államtitkárnak levelet írtunk és személyesen is beszéltem vele.

Most újra beadtuk a pályázatot nyersanyagra, csomagoló gép vásárlásra és 4 fő bérére.

Ezt most elfogadták, így kaptunk támogatást. Réthy Pál főosztályvezetővel beszéltem már várjuk a pályázati összeg kiutalását.

Lesz zacskós csomagolásban és kisebb vödrökben is kiskereskedelemben forgalomba hozható savanyúságunk. Valamint a nagyobb kiszerelés is meg lesz oldva, nagy hordókra kaptunk támogatást és 18 literes vödröket is tudunk venni.

A szennyvízzel kapcsolatosan csütörtökön megyek Miskolcra, itt az agglomerációs csatlakozásról lesz szó. Nekünk nagyon jó volna, ha be tudnánk csatlakozni a Pétervásárai agglomerációba, így nagyobb esélyünk volna a pályázati támogatás elnyerésére.

Újra próbálkozunk a térfigyelő kamerák pályázatával is. A kamera rendszer fontos volna.

Nekem ennyi lett volna a hozzászólásom.

**Gulyás Benedek**

Az 56-os emlékművel kapcsolatban, a helyszínről tavasszal hoztunk már egy testületi döntést és közben kértem, hogy ezt vizsgáljuk felül. Az utolsó egyeztetésnek az lett a vége, hogy mégis csak a kinti helyszínt támogatnánk, nem az óvoda udvart. Nem szabad megfelezni az óvoda udvart. Nem gondolom, hogy a szülők örülnének annak, hogy a gyerekeknek felének akkora helyen kellene játszani. A temető bejáratánál a mostani virágos terület lenne a megfelelő. Itt 25 méter árkot kell lefedni. A hídnak a déli részén úgy 5 métert számoltam, ezt a bejárati utat is egy méterrel meg lehetne szélesíteni, nem lenne ilyen szűk. Ez frekventált része a falunak, ez a hely tökéletesen alkalmas az emlékműnek.

Kérem a testületet, hogy fogadja el az új helyszínt.

Van-e kérdése valakinek?

**Valyon László** **FIDESZ-KDNP polgármester**

Utána kell nézni, hogy a villanyoszlop miatt bele fér-e az emlékmű, mert van ott egy védősáv, amit meg kell hagyni.

**Gulyás Benedek**

Nem foglalna el a mostani helyszínnél többet, annyi lenne, mint a jelenlegi virágágyás.

Sajnálom, hogy ez a szempont most kerül elő, így csúszunk ismét.

**Dr. Varga Attila jegyző**

Attól a tervre a pályázatot kiírhatjátok.

**Gulyás Benedek**

Nem lehet a helyszín nélkül kiírni a pályázatot.

Hogy ne kelljen újra összeülni ezért. Úgy kerüljön ez a döntés elfogadásra, hogy az ÉMÁSZ-nak megfeleljen. A felhívás már nyilvános tudomásom szerint. Mondja el az ÉMÁSZ milyen kikötések vannak.

**Abelovszki Csaba alpolgármester**

Milyen terved van? Milyen magas lenne az emlékmű?

**Gulyás Benedek**

Nincs terv, felhívás van tervezésre.

**Valyon László** **FIDESZ-KDNP polgármester**

Akkor felteszem szavazásra az 56-os emlékmű helyét, és a tervpályázat kiírását. Aki azt javasolja, hogy a temető bejáratához kerüljön az emlékmű, az tartsa fel a kezét.

A 4 képviselő elfogadta a helyszínt Valyon László polgármester nem fogadta el a helyszínt.

**Valyon László** **FIDESZ-KDNP polgármester**

Megállapítom, hogy négy igen, egy nem szavazattal a testület elfogadta az emlékmű új helyszínét, és a tervpályázat kiírását.

**Ivád Község Önkormányzat Képviselőtestületének 28/2016. (IX.27.) határozata**

1. Ivád Község Önkormányzatának Képviselőtestülete (a továbbiakban: Képviselőtestület) pályázatot kíván benyújtani a Közép- és Kelet-európai Történelem és Társadalom Kutatásért Közalapítvány „KKETTKK-56P-02 jelű „Büszkeségpontok” létrehozására kiírt pályázatra.

2. A Képviselőtestület a létrehozandó emlékmű helyét a Dr. Ivády Sándor tér részét képező Óvoda és Temető közös bejáratánál helyezi el.

3. A Képviselőtestület pályázatot ír ki a létrehozandó emlékmű megtervezésére. A nyertes tervező személyéről a Képviselőtestület dönt, és a nyertes személy valósíthatja meg az emlékművet.

Határidő: azonnal

Felelős: Valyon László polgármester

**Valyon László** **FIDESZ-KDNP polgármester**

Kitesszük a tervpályázati felhívást a honlapra, és a Hivatalban is. Maga a pályázat megvan, hogy milyen pontokat tartalmaz. Műsor, megemlékezés, stb. Akkor ezt az 56-os emlékműnek az elkészítését vedd kezedbe Benedek. Ha bejönnek a pályázatok azt vedd át, nézd át.

**Gulyás Benedek**

A vizuális részét tudom csak bevállalni. De ennek az egyéb részeit, kultúrműsor vagy egyebek, ez miért kellene nekem csinálni? Nem értem?

Akkor ne pályázzunk, ha én nem tudok kultúrműsort készíteni?? Ez nem az a hely, hogy arról kelljen dönteni, hogy, hogy kell műsort szervezni? Én rajztanárként ne 5 perc alatt kelljen elvállalnom valamit, amit az sem tudom mi.

**Abelovszki Csaba alpolgármester**

Megkéred a Hajdú Pétert szavaljon el egy verset a megnyitón, szólsz a gyerekeknek, hogy csináljanak műsort, felkéred az Ivádi asszonykórust, meghívod Ivády Bélát, neki sok 56-os történetei és barátai vannak.Eezek csak ötletek, most csak rögtönzők.

**Hajdú Péter**

Én nem vagyok itt most ebben kompetens

**Gulyás Benedek**

Másik kérdés, a temetői hulladék. Olyan hulladék elhelyező területet kellene kialakítani, ahol a szemetet el tudnák rakni. Javasoltam a déli részre és az északi részére körül kerített szeméttárolót.

Az óvodában a 48-as emlékmű védelméről: az emlékművet egy mobil kerítéssel zárjuk el a gyerekektől. Ha ünnepség van akkor elvesszük a kerítést, mert a gyerekeknek nem szabad oda férni az emlékműhöz, mert mi van ha leesnek a lépcsőjéről. ez nem tréfa! Oda kell figyelni, nehogy baj legyen belőle, nehogy ott törje el a kezét a gyerek.

**Valyon László** **FIDESZ-KDNP polgármester**

Igazad van, de még sincs igazad. akkor mi lesz a járdával, a lépcsővel?

**Gulyás Benedek**

Az is a mi felelősségünk lesz. Azt a részt is le kell keríteni.

**Valyon László** **FIDESZ-KDNP polgármester**

Akkor most nem értem. Lekerítenéd az óvoda udvart. Most nem baj, ha kisebb az udvar, de az emlékmű miatt nem lehet kisebb az udvar.

**Gulyás Benedek**

A leaderes pályázathoz szeretném mondani, hogy a közparkos pályázatnál nem csak az új közpark kialakítására adnak támogatást, hanem meglévő közparkra felújítására is van lehetőség. Akkor lehetne ezt megoldani, hogy ami az óvodát körül veszi terület és a külső rész, ezt mi közparkká tudnánk nyilvánítani.

**Dr Varga Attila jegyző**

Lekértem a tulajdoni lapokat és amit az elmúlt testületi ülésen mondtál, annak sincs meg a területe. Előírások vannak a négyzetméterre vonatkozóan. Nincs meg egy hektár. Csak rendezési tervmódosításokkal lehetne megoldani. Beszélhetünk itt közparkokról, de az OTÉK-ba le van írva, hogy mi minősül közparknak. Az, amit átküldtél nekem, abban a pályázat megnevezése sem volt megadva, meg kellene nézni a pontos számot.

**Gulyás Benedek**

Az a lényeg, hogy akkor tudunk pályázni, hogy amennyiben megvalósult a pályázat, azt a területet közparkká nyilvánítjuk. Legyen már annyi anyagi forrás, hogy a másik három helyrajzi számot ragasszuk össze.

**Dr Varga Attila jegyző**

De nem tudod összevonni, mert nem mindegyik belterület, azt át kell minősíteni, a külterületet nem lehet belterülettel összevonni, belterületté nyilvánítás nélkül. Saját erőből kell négy vagy ötszázezer forintot előteremtetni. A pályázati előírások nagyon komolyan veszik ezeket. Ráadásul sok az utófinanszírozás van benne. Lehet, hogy nem is számolható el költségként.

Ezt a Leadernél meg kell kérdezni, pontosítani kell, hogy hogyan lehet erre pályázni.

**Gulyás Benedek**

Én is ott akarok lenni ezen a megbeszélésen.

**Dr Varga Attila jegyző**

Az idén még lesz lehetősége az önkormányzatnak pályázni a rendkívüli támogatási igény benyújtására. Javasolnám, hogy adja be a rendkívüli támogatási igényt az önkormányzat.

**Valyon László** **FIDESZ-KDNP polgármester**

Úgy gondolom minden lehetőséget meg kell ragadnunk, hogy az önkormányzat pénzügyi helyzete stabil maradjon.

Kérem a képviselő társaimat, hogy szavazzuk meg a rendkívüli költségvetési támogatás igénylését.

A jelenlévő képviselők kézfelnyújtással egyhangúlag megszavazták a támogatási igény benyújtását a helyi önkormányzatok rendkívüli költségvetési támogatására.

**Ivád Község Önkormányzat Képviselőtestületének 29/2016. (IX.27.) határozata**

A helyi önkormányzatok rendkívüli támogatására vonatkozó igény benyújtásáról

1. Ivád Község Önkormányzat Képviselő-testülete (a továbbiakban: Képviselő-testület) a Magyarország 2016. évi központi költségvetéséről szóló 2015. évi C. törvény 3. számú melléklet III. 1. pontja alapján támogatási igényt nyújt be a helyi önkormányzatok rendkívüli költségvetési támogatására.

2. A Képviselő-testület felhatalmazza a polgármestert és a jegyzőt a támogatási igény benyújtására.

Határidő: azonnal

Felelős: Valyon László polgármester,

Dr. Varga Attila jegyző

**Valyon László** **FIDESZ-KDNP polgármester**

Van-e még valakinek kérdése, hozzászólása az elhangzottakkal kapcsolatosan?

Mivel nem volt a nyílt ülést bezárta.

**K.m.f.**

**Valyon László Dr. Varga Attila**

**FIDESZ-KDNP jegyző**

**polgármester**